
Rallycross privíta 145 jazdcov zo štyroch krajín
Orechová Potôň, 13. október 2026 – Súboje bok po boku, asfalt aj šotolina a osem slovenských jazdcov. SLOVAKIA RING bude počas víkendu 17. – 18. októbra 2026 hostiť OMV MAXXMOTION FIA CEZ RALLYCROSS. Hlavná štartová listina obsahuje 91 prihlášok zo Slovenska, Maďarska, Česka a Rakúska. Vstupenky sú naďalej v predaji online a dostupné budú aj priamo na mieste.
Orechová Potôň sa opäť stane dejiskom medzinárodného rallycrossového víkendu. Popri Majstrovstvách zóny strednej Európy FIA CEZ sa na SLOVAKIA RINGu uskutočnia aj preteky slovenského, českého a maďarského šampionátu a Českej trofeje historických vozidiel – Memoriálu Jiřího Kadlece. Program otvorí už v piatok 16. októbra český Rallycross Cup, na ktorý je prihlásených 54 jazdcov.
Najpočetnejšie zastúpenie v hlavnej štartovej listine má Maďarsko s 54 jazdcami. Z Česka je prihlásených 21 pretekárov, z Rakúska 8 a zo Slovenska 8. Pestré štartové pole zahŕňa kategórie SuperCars, S1600, Super Touring Cars, historické vozidlá aj početné maďarské pohárové triedy.
Rallycross ponúka krátke, intenzívne jazdy, pri ktorých sa o pozície bojuje od spoločného štartu až po cieľ. Trať na SLOVAKIA RINGu meria 1 400 metrov a kombinuje 65 percent asfaltového a 35 percent nespevneného povrchu. Do súbojov zasiahne aj alternatívna vetva trate, takzvané joker kolo, ktorá pridáva pretekaniu taktický rozmer.
Osem Slovákov a silné domáce zastúpenie v SuperCars
Domáci fanúšikovia budú mať komu držať palce. V kategórii SuperCars tvorí slovenská pätica väčšinu z ôsmich prihlásených jazdcov. Na vozidlách Citroën sa predstavia Bruno Beckert, Norbert Beckert a Ján Beckert z tímu Beckert Technology. Doplnia ich Pavol Zlatoš na Mitsubishi a Marián Gajdoš na Forde.
Beckertovci majú za sebou úspešné septembrové vystúpenie v poľskom Słomczyne. Vo finále SuperCars v rámci Majstrovstiev Slovenska zvíťazil Bruno pred Norbertom a Jánom, pričom Pavol Zlatoš obsadil štvrté miesto. Bruno je zároveň podľa aktuálne zverejneného priebežného poradia FIA CEZ najvyššie postaveným Slovákom v SuperCars na šiestej priečke. Jánovi patrí ôsme a Norbertovi deviate miesto.
Slovenské zastúpenie pokračuje aj v kategóriách Super Touring Cars. Vladimír Marko z tímu MARKOmotorsport je prihlásený s Volkswagenom v triede STC do 2 000 cm³, Miroslav Pospíchal z POSPICHAL TEAM-u so Seatom v triede nad 2 000 cm³.
Víkend vyvrcholí nedeľnými finále
Piatkový Rallycross Cup začne voľným tréningom o 8:30. Rozjazdy sú naplánované na 9:30, 11:00 a 12:30, semifinálové a finálové jazdy na 14:30.
Hlavný sobotný program odštartujú voľné tréningy od 8:00 do 9:30. Od 11:00 do 17:30 budú nasledovať rozjazdy kategórií FIA CEZ a národných šampionátov. V nedeľu sa rozjazdy začnú o 8:00 a po ich skončení prídu na rad rozhodujúce semifinálové a finálové súboje. Slávnostné odovzdávanie cien je naplánované na 17:30. Zmena programu je vyhradená.
Jedna vstupenka na celý víkend aj do paddocku
Vstupenky sa stále predávajú cez web SLOVAKIA RINGu za 12 eur. Na mieste bude cena 15 eur a počas oboch víkendových dní bude otvorená hlavná pokladňa pri tribúne A, vedľa reštaurácie RING.
Vstupenka platí na sobotu aj nedeľu a zahŕňa tribúny A, B aj paddock. Deti do 10 rokov, dôchodcovia a osoby so ZŤP majú po predložení príslušného dokladu vstup zdarma. Rodiny môžu návštevu pretekov spojiť aj s motokárami v Slovak Karting Center, návštevou Malkia Parku či vojenského múzea.
Príďte podporiť slovenských jazdcov a zažiť rallycrossový víkend plný napínavých súbojov na SLOVAKIA RINGu!

***
Okruh SLOVAKIA RING / Areál SLOVAKIA RING
SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť. 
SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový Malkia Park, útočisko pre exotické zvieratá, otvorený aj pre verejnosť.  Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne CENTRUM BEZPEČNEJ JAZDY s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a Hoteli Ring***, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové Slovenské motokárové centrum.

